ฟินันซ่ากรุงไทยขายกอง6เดือนแจกกำไรเกิน3%
2 บลจ.ส่งกองทุนตราสารหนี้ ลงทุน 6 เดือน ฟินันซ่า จ่ายสูงถึง 3.5% ต่อปี กรุงไทยแจก 3.15%
10 ส.ค. 2554

2 บลจ.ส่งกองทุนตราสารหนี้ ลงทุน 6 เดือน ฟินันซ่า จ่ายสูงถึง 3.5% ต่อปี กรุงไทยแจก 3.15% 
นายธีรพันธุ์ จิตตาลาน กรรมการบริหารและประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ฟินันซ่า เปิดเผยว่า บริษัทเสนอขายกองทุนเปิดฟินันซ่าตราสารหนี้ 6 เดือน 2 (FAM FIX 6M2) ตั้งแต่วันนี้ถึงวันที่ 12 ก.ค.นี้ ประมาณการผลตอบแทน 3.5% ต่อปี นับว่าให้ผลตอบแทนสูงเทียบกับกองทุน 6 เดือนอื่นที่ให้ 2.9-3.3% ต่อปีเท่านั้น
ทั้งนี้ กองทุนจะลงทุนในตั๋วเงิน เงินฝาก ตั๋วแลกเงิน ตั๋วเงินคลัง หรือพันธบัตรธนาคารแห่งประเทศไทย อัตรารับซื้อคืนอัตโนมัติ 3.5% 
นายสมชัย บุญนำศิริ กรรมการผู้จัดการ บลจ.กรุงไทย เปิดเผยว่า บริษัทเปิดจำหน่ายกองทุนเปิดกรุงไทยธนทรัพย์ บี 11 (KTSUPB11) ในวันที่ 6-12 ก.ค. 2554 อายุโครงการ 6 เดือน มูลค่า 3,000 ล้านบาท ลงทุนในเงินฝากประจำ Union National Bank (UAE) 44% ของมูลค่าทรัพย์สินสุทธิของกองทุน ส่วนที่เหลือลงทุนในตราสารการเงินระยะสั้นธนาคารพาณิชย์ไทยและตราสารภาคเอกชนที่มีอันดับเครดิตตั้งแต่ BBB+ ขึ้นไป ผู้ลงทุนจะได้รับผลตอบแทนประมาณ 3.15% ต่อปี เงินลงทุนในต่างประเทศจะป้องกันความเสี่ยงอัตราแลกเปลี่ยนทั้งจำนวน
นอกจากนี้ บริษัทยังอยู่ในระหว่างการเปิดจำหน่ายกองทุนเปิดกรุงไทยประจำ 6 เดือน คุ้มครองเงินต้น 4 เสนอขายถึงวันที่ 8 ก.ค. 2554 อายุโครงการ 6 เดือน เป็นกองทุนประเภท Roll Over เน้นลงทุนในพันธบัตรภาครัฐ 99.27% ของมูลค่าทรัพย์สินสุทธิของกองทุน ส่วนที่เหลือลงทุนในเงินฝาก คาดผลตอบแทนประมาณ 2.9% ต่อปี